EUROOPAN KOMISSIO Bryssel 20.11.2018 JOIN(2018) 28 final YHTEINEN TIEDONANTO EUROOPAN PARLAMENTILLE JA NEUVOSTOLLE Intiaa koskevan EU:n strategian osatekijät



Intiaa koskevan EU:n strategian osatekijät Kumppanuus, jolla edistetään kestävää nykyaikaistamista ja sääntöperusteista maailmanjärjestystä JOHDANTO Euroopan unioni (EU) ja Intia sopivat vuonna 2004 strategisesta kumppanuudesta. Vuosien varrella niiden yhteiset piirteet ovat lisääntyneet. EU ja Intia jakavat haastavassa alueellisessa ja kansainvälisessä ympäristössä demokratian, ihmisoikeuksien ja perusvapauksien arvot sekä tukevat sääntöperusteista maailmanjärjestystä, jonka keskiössä on monenvälisyys. Sekä EU että Intia ovat monimuotoisia kokonaisuuksia, ja ne ovat tärkeitä toistensa vaurauden ja kestävän kehityksen kannalta. Intia on pitänyt talouskasvun vakaana ja väestörakenteen dynamiikan vahvana sekä edistänyt nykyaikaistamista kunnianhimoisesti. Intia osallistuu maailmanlaajuisiin kysymyksiin, hyödyntää pehmeää vallankäyttöä ja muodostaa monenlaisia kumppanuuksia. EU on maailman kehittynein alueellinen yhdentymishanke ja vakauttava edistävä sääntelyvaikuttaja. EU:lla on vakiintuneet sisämarkkinat ja vakiintunut ulko- ja turvallisuuspolitiikka, ja se on edennyt merkittävästi Euroopan yhteisen puolustuspolitiikan kehittämisessä. EU on viime vuosina lujittanut rooliaan tärkeänä taloudellisena ja poliittisena toimijana Aasiassa ja kehittänyt antoisia kahdenvälisiä suhteita strategisiin kumppaneihinsa, Keski-, Itä-, Etelä- ja Kaakkois-Aasian maihin, sekä Kaakkois-Aasian maiden liittoon (ASEAN). EU kehittää proaktiivisesti omaa Euroopan ja Aasian yhteyksiä koskevaa strategiaansa ja osallistuu yhä enemmän alueen turvallisuuspolitiikkaan. EU on myös säilyttänyt vahvan alueellisen lähestymistavan Aasia–Eurooppa-kokouksessa (Asem). Tätä taustaa vasten on EU:n etujen mukaista lujittaa poliittisia ja taloudellisia yhteyksiä Aasian mantereen suurvaltaan ja kehittyvään maailmanvaltaan Intiaan sekä vahvistaa turvallisuus- ja puolustuspoliittista yhteistyötä sen kanssa. Vahva kumppanuus Intian kanssa on keskeistä koko Aasiaa koskevan tasapainoisen EU:n politiikan kannalta. Vahva kumppanuus Intian kanssa on toivottava, jotta EU ja Intia voivat yhdessä turvata rauhaa ja vakautta, edistää vaurautta ja kestävää kehitystä sekä vahvistaa sääntöperusteista maailmanjärjestystä. Olisi pyrittävä syventämään poliittista vuoropuhelua ja pitämään säännöllisiä keskusteluja ennen merkittäviä kansainvälisiä kokouksia vahvemman yhteisymmärryksen muodostamiseksi, erojen vähentämiseksi ja yhteisten toimien tehostamiseksi. EU:n ja Intian väkiluku on yhteensä lähes kaksi miljardia, ja EU:lla ja Intialla on merkittävät mahdollisuudet talouskasvuun ja valtavasti potentiaalia vaikuttaa myönteisesti ihmiskunnan kehitykseen. EU pyrkii lujittamaan strategista kumppanuuttaan Intian kanssa tämän päämäärän saavuttamiseksi. Tässä yhteisessä tiedonannossa annetaan ehdotuksia tulevat 10–15 vuotta kattavan EU:n strategian osatekijöiksi. Tiedonanto perustuu edelliseen Intiaa koskevaan, vuonna 2004 annettuun komission tiedonantoon, ja siinä otetaan huomioon suositukset, jotka Euroopan parlamentti antoi vuonna 2017 EU:n poliittisia suhteita Intiaan koskevassa päätöslauselmassaan. Tässä yhteisessä tiedonannossa ehdotetaan, että ·lujitetaan EU:n ja Intian strategista kumppanuutta ·muodostetaan vahva kumppanuus kestävää nykyaikaistamista varten ·yhdistetään voimia sellaisen monenvälisyyteen pohjautuvan sääntöperusteisen maailmanjärjestyksen vakiinnuttamiseksi, jonka keskiössä ovat YK ja Maailman kauppajärjestö (WTO) ·kehitetään monenvälisellä tasolla yhteinen toimintatapa maailmanlaajuisten haasteiden käsittelyyn ·pyritään löytämään yhteisiä vastauksia turvallisuusuhkiin ja alueellisiin kysymyksiin. Intian tilanne Intia on Kiinan, EU:n ja Yhdysvaltojen ohella ostovoimapariteetin perusteella yksi maailman suurimmista talouksista. Intia on nopeimmin kasvava suuri talous: sen bruttokansantuote (BKT) kasvaa vuosittain noin 7 prosenttia ja on saavuttamassa 7,8 biljoonan Yhdysvaltain dollarin merkkipaalun vuoteen 2030 mennessä. Se on tärkeä toimija maailmantalouden hallinnassa. EU oli vuonna 2017 Intian tärkein kauppakumppani, kun taas Intia oli EU:n yhdeksänneksi suurin kauppakumppani. Intiasta on tulossa maailman väkirikkain valtio, kun se todennäköisesti ohittaa Kiinan ensi vuosikymmenellä. Intia on jo nyt maailman suurin demokratia. Puolet intialaisista on alle 25-vuotiaita. Tämä väestöosinko voisi vauhdittaa Intian asukaskohtaisen BKT:n kasvua noin kahdella prosenttiyksiköllä vuodessa kahden seuraavan vuosikymmenen ajan. Väestöstä 67 prosenttia asuu maaseutualueilla, mutta kaupungistumisasteen on ennustettu kaksinkertaistuvan seuraavan vuosikymmenen aikana. Intialla on merkittäviä haasteita talouden ja väestön potentiaalin hyödyntämisessä. Maan olisi erityisesti saatava 270 miljoonaa ihmistä pois äärimmäisestä köyhyydestä, rakennettava tarvittava infrastruktuuri ja yhteydet, varmistettava koulutuksen ja terveydenhuollon saatavuus koko maassa ja löydettävä ratkaisu kasvaviin tuloeroihin. Maan työvoimasta 93 prosenttia kuuluu epäviralliseen talouteen, joten veropohja on kapea. Toinen haaste on työpaikkojen luominen, sillä työvoima lisääntyy vuosittain arviolta 12 miljoonalla henkilöllä. Intia on tällä hetkellä maailman neljänneksi suurin kasvihuonekaasupäästöjen aiheuttaja, vaikka sen päästöt ovat vain kymmenesosa Yhdysvaltojen asukaskohtaisista hiilidioksidipäästöistä. Intian energiantarve yli kaksinkertaistuu seuraavien 20 vuoden aikana. Maa kärsii pahoin ilmastonmuutoksesta ja äärimmäisistä sääolosuhteista, kuten helleaalloista, kuivuudesta ja tulvista. Tämä pahentaa kehityshaasteita ja vaikuttaa suhteessa enemmän köyhiin ja haavoittuvassa asemassa oleviin ryhmiin. Talous- ja väestönkasvun ympäristövaikutukset ovat suuret. Erityisiä haasteita ovat muun muassa luonnonvarojen hupeneminen, erityisesti vesivarojen niukkuus, ilman ja veden pilaantuminen ja jätehuolto.

Intia nykyaikaistuu ja on asettanut kunnianhimoisia tavoitteita, jotka koskevat köyhyyden vähentämistä ja talouskasvun hyötyjen levittämistä nykyistä laajemmalle, kehittyvän keskiluokan tarpeisiin vastaamista, tuotantokapasiteetin ja tuottavuuden lisäämistä kotimaisten ja ulkomaisten investointien ja teknologian siirtojen avulla, kestävän kaupungistumisen saavuttamista, maatalouden nykyaikaistamista, talouden digitalisoimista, vesivarojen hoidon ja resurssitehokkuuden parantamista, pätevien henkilöresurssien kehittämistä ja innovoinnin ja startup-yritysten edistämistä. Intialla on tärkeä asema monimutkaisessa geostrategisessa tilanteessa. Intia sijoittuu Euroopan ja Aasian keskeisten kauppareittien keskiöön ja on vakautta edistävä tekijä monimutkaisella alueella. Tämän vuoksi Intian diplomaattisilla ja turvallisuutta koskevilla asenteilla naapureitaan ja tärkeitä alueellisia vaikuttajia kohtaan on merkittäviä vaikutuksia EU:n kannalta. Intian perinteikkäät suhteet kehitysmaihin voivat myös olla vahvuus kestävän kehityksen tavoitteiden saavuttamisessa. 1.VAURAUTTA KESTÄVÄN NYKYAIKAISTAMISEN KAUTTA Kestävää nykyaikaistamista koskevan EU:n ja Intian tehostetun kumppanuuden pitäisi osaltaan edistää nykyisen suhteen syventämistä ja tukea investointeja ja kauppaa. Lisäksi sen voidaan odottaa vauhdittavan Intian nousua arvoketjussa, tutkimuksen ja teknologian kehittämistä, resurssitehokkuuden parantamista ja vihreää kasvua, veropohjan laventamista ja yrittäjyyden edistämistä. Intian sisäpolitiikalla ja painopisteillä on valtava vaikutus ilmastonmuutosta, maailmanlaajuista energiaturvallisuutta, resurssitehokkuutta, Agenda 2030 ‑toimintaohjelman täytäntöönpanoa, ympäristöhaasteita, katastrofiriskin vähentämistä, valtamerten hallinnointia, myös kestävää kalataloutta ja sinistä taloutta, ja maailmanlaajuisten julkishyödykkeiden suojaamista koskeviin kansainvälisiin toimiin. EU:n olisi ulotettava dynaaminen kahdenvälinen yhteistyö nykyaikaistamisen saralla maailmanlaajuiselle tasolle ja siten käsiteltävä näitä kysymyksiä Intian kanssa nykyistä aktiivisemmin vaikuttavan maailmanlaajuisen lähestymistavan varmistamiseksi. 1.1. Nykyaikaistamista koskevan kumppanuuden vahvistaminen EU on luonnollinen kumppani tukemaan Intian tavoitteita kasvaa kestävästi, ottaa käyttöön vihreää teknologiaa ja digitaalisia ratkaisuja, saavuttaa resurssitehokkuus, panna täytäntöön sääntelymalleja ja lainsäädäntökehyksiä ja yhdenmukaistaa normeja. EU:n ja Intian yhteistyöllä edistetään osaltaan resurssipaineiden, pilaantumisen ja kasvihuonekaasupäästöjen vähentämistä sekä parannetaan kykyä selviytyä ilmastonmuutoksesta. Nykyaikaistamista koskevan EU:n ja Intian vahvan kumppanuuden pitäisi tukea myös EU:n omia tavoitteita, jotka koskevat työpaikkojen luomista, kasvua ja investointeja, ja edistää kestävien yhteyksien luomista Euroopan ja Aasian välille EU:n yhteysstrategian mukaisesti. Intian on vastattava erittäin laajoihin monimutkaisiin haasteisiin. Väestöosingon avulla Intiasta voi tulla maailmanlaajuisen kasvun veturi, jos maa pystyy edistämään koulutusta, tutkimusta ja innovointia, yrittäjyyttä ja osaamista ja lisäämään työllistyvyyttä. Myös parantamalla naisten ja nuorten osallistumista talouteen hyödytettäisiin talouskasvua ja edistettäisiin sukupuolten tasa-arvon vahvistamista. Intia pyrkii tekemään itsestään tuotantokeskittymän erityisesti houkuttelemalla ulkomaisia suoria investointeja. Tätä rajoittavat työmarkkinoiden jäykkyydet ja Intian alhainen sijoitus yrittämisen helppoutta koskevassa Maailmanpankin raportissa (Ease of Doing Business). EU:n yritykset ovat tähän mennessä osallistuneet yli kuuden miljoonan työpaikan luomiseen Intiaan. Tämän luvun pitäisi kasvaa, kun liiketoimintaympäristöä parannetaan. Intia on äskettäin toteuttanut tärkeitä makrotalouden uudistuksia, joita ovat erityisesti tuotteita ja palveluja koskevan veron käyttöönotto ja inflaatiota tavoittelevaan järjestelmään siirtyminen. EU:n ja Intian monitasoisissa hallintojärjestelmissä on yhteneväisyyksiä, joten molemmat osapuolet voisivat hyötyä syvemmästä poliittisesta vuoropuhelusta ja talouspolitiikan suunnittelua koskevan asiantuntemuksen vaihdosta eri aloilla, kuten finanssipolitiikan säännöt ja kehykset, verotus, kilpailupolitiikka, rahapolitiikan kehykset ja rakenneuudistukset, myös pankkialalla. Kahdenvälisillä vaihdoilla olisi edistettävä tietämyksenvaihtoa uudistusprosesseista, lisättävä ymmärrystä makrotalouden kehityksestä ja tehostettava G20-maiden välistä yhteistyötä. Intia on tunnistanut yhdeksi suureksi esteeksi alikehittyneen infrastruktuurin. Liikenne- ja energia-alalle sekä digitaalisiin verkkoihin tarvitaan merkittäviä investointeja. EU:n rakennusala tukee jo tällä hetkellä yhteenliitettävyyttä, älykästä kaupunki-infrastruktuuria ja energiatehokkuutta Intiassa. EU:n olisi kannustettava Intiaa panostamaan nykyistä enemmän meriliikenteeseen ja ‑infrastruktuuriin, ilmailun, rautateiden ja tieliikenteen turvallisuuteen ja digitaalisiin yhteyksiin ja edistettävä nykyistä parempien olosuhteiden luomista normien, osaamisen ja taitojen kautta. EU:n olisi tuettava edelleen kestävän ja ilmastonmuutoksen kestävän infrastruktuurin kehittämistä laitosten ja Euroopan investointipankin yhdistelmän avulla sekä kaupunki- ja maaseutuliikenteen parantamista metron ja rautateiden saumattoman yhteentoimivuuden kautta. Intian energiayhdistelmää hallitsee tällä hetkellä kivihiili (50 % primäärienergian kulutuksesta), mutta maa on alkanut panna täytäntöön yhtä maailman laajimmista puhtaaseen energiaan siirtymistä koskevista ohjelmista. Ohjelmassa käytetään maan uusiutuvan energian potentiaalia. EU:n ja Intian yhteistyöllä voidaan edistää luotettavien, kestävien ja kohtuuhintaisten energiajärjestelmien perustamista ja samalla vauhdittaa EU:n energiateknologia-alan kasvua. EU tekee Intian kanssa yhteistyötä myös energiaturvallisuuden, energiatehokkuuden, uusiutuvien energialähteiden, aurinkovoima ja merituulivoima mukaan luettuina, älykkäiden sähköverkkojen ja muiden kuin verkkojärjestelmien saralla sekä sellaisen sähköjärjestelmän kehittämistä koskevan politiikan saralla, johon voidaan integroida luotettavasti suuria uusiutuvan energian osuuksia. Puhdasta energiaa ja ilmastoa koskevalla EU:n ja Intian kumppanuudella edistetään toimintapoliittisia ja sääntelyllisiä toimintatapoja, liiketoimintaratkaisuja ja vihreää teknologiaa, jotta mahdollistetaan energiakäänne ja käsitellään ilmastonmuutosta parantamalla selviytymiskykyä ja vähentämällä kasvihuonekaasupäästöjä. Yhteisessä pitkän aikavälin lähestymistavassa ilmastotoimiin olisi yhdistettävä innovointituki sekä markkinoille saattamista koskevat kannustimet ja muut tukitoimenpiteet, yksilöitävä ja hyödynnettävä ilmastotoimien ja niihin liittyvien kysymysten, kuten ilman pilaantumisen ja veden ja energian jatkumon, väliset synergiat ja pyrittävä liittämään ilmastonmuutokseen sopeutuminen katastrofiriskin vähentämiseen ja kehityssuunnitteluun. EU:n kokemus ympäristökysymysten käsittelystä ja EU:n huipputeknologia ovat korkeassa arvossa etsittäessä kestäviä ratkaisuja, kuten vettä ja resurssitehokkuutta koskevat EU:n ja Intian kumppanuudet ovat osoittaneet. Yhteistyötä olisi tiivistettävä, jotta voidaan tukea Intian siirtymistä resurssitehokkaaseen kiertotalouteen, edistää jätehuoltoa ja yhdistettyä vesivarojen hallintaa koskevia politiikkoja, puuttua ilman ja veden pilaantumiseen ja etsiä innovatiivisia muovijätettä ja merten roskaantumista koskevia ratkaisuja. Kokonaistavoitteena olisi oltava EU:n ja Intian politiikkojen lähentyminen ja ympäristölainsäädännön täytäntöönpano, jotta edistetään vihreää talouskasvua ja työpaikkojen luomista ja tarjotaan mahdollisuuksia EU:n julkisen ja yksityisen sektorin toimijoille. EU on sitoutunut lujittamaan kansainvälistä valtamerten hallinnointia, myös kestävää kalataloutta, ja Intia on tärkeä toimija Intian valtamerellä. EU pyrkii tehostamaan yhteistyötä Intian kanssa kalatalouden alalla kahdenvälisellä, alueellisella ja monenvälisellä tasolla ja erityisesti alueellisten kalastuksenhoitojärjestöjen kautta meren elollisten luonnonvarojen kestävän hallinnan ja käytön varmistamiseksi. EU tekee Intian kanssa yhteistyötä myös kestävän sinisen talouden kehittämiseksi. Siihen kuuluvat kestävä vesiviljely ja merten aluesuunnittelua ja integroitua rannikkoalueiden hallintaa koskevien parhaiden käytäntöjen vaihto. Intian nopea kaupungistuminen ja siihen liittyvät ympäristöä, vesivaroja, ilmanlaatua, jäte- ja jätevesihuoltoa, liikennettä, katastrofiriskin vähentämistä ja kestäviä energiajärjestelmiä koskevat haasteet tekevät kaupunkialueiden kehityksestä erityisen tärkeän EU:n ja Intian yhteistyön osa-alueen. Syventämällä EU:n ja Intian kumppanuutta älykkään ja kestävän kaupunkikehityksen ja erityisesti kaupunkiliikenteen, jätevesihuollon ja kestävien viilennystekniikoiden alalla saadaan merkittäviä hyötyjä, kun kustannustehokkaiden ja kohtuuhintaisten teknologisten ratkaisujen, toimintatapojen ja käytäntöjen saatavuus paranee. Paikallisia ilmasto- ja energiatoimia koskevan kumppanuuden vahvistaminen muun muassa hyödyntämällä kaupunginjohtajien ilmasto- ja energiasopimuksesta Intiassa tähän mennessä saatuja onnistuneita kokemuksia auttaa vastaamaan sekä nopean kaupungistumisen että ilmastonmuutoksen synnyttämiin haasteisiin. EU:n olisi tiivistettävä yhteistyötä Intian kanssa maaseutuyhteisöjen kehittämisen saralla ja pyrittävä edistämään kestäviä, kohtuuhintaisia ja ilmastoystävällisiä maanviljelykäytäntöjä, virallistamaan talous, laventamaan Intian veropohjaa ja parantamaan ihmisten elämää. EU:n olisi tuettava syrjäisten maaseutualueiden integrointia markkinoille hankkeilla, joilla pyritään kehittämään verkkokauppa-alustoja sekä lisäämään yrittäjien tietoteknisiä taitoja ja luottamusta. Tällä edistettäisiin paikallistalouden kasvua, ja tämän pitäisi auttaa välttämään Intian suurkaupunkien jatkuva ylikansoittuminen. Digitalisaatio muuttaa taloutta ja yhteiskuntaa perustavanlaatuisesti. Se tarjoaa mahdollisuuden kehittää osallistavia, ihmisoikeuksiin ja sukupuolten tasa-arvoon perustuvia talous- ja yhteiskuntamalleja. EU ja Intia tukevat digitaalitaloutta ja digitaalisten ratkaisujen käyttöönottoa hallinnon ja sosiaalisen kehityksen tueksi. Tietovirtojen helpottamiseksi olisi lisättävä yhteistyötä, myös digitaalisten ratkaisujen toteuttamista koskevaan sääntelykehykseen liittyvää vuorovaikutusta. Samalla olisi turvattava henkilötietojen korkeatasoinen suojelu. Digitalisaation ohella myös automatisaatio luo uusia liiketoimintamahdollisuuksia eurooppalaisille ja intialaisille toimijoille. Yhteistyötä olisi kehitettävä edelleen, ja sillä olisi pyrittävä hyödyttämään työmarkkinoita ja lisäämään työn tuottavuutta. EU:n olisi jatkettava yhteistyötä Intian kanssa standardien saattamiseksi kansainvälisten standardien mukaisiksi. Tämä koskee esimerkiksi autoalan ja liikenneturvallisuuden, kehittyvien teknologioiden, kuten 5G:n, esineiden internetin, älykkäiden liikennejärjestelmien, tulevaisuuden verkkojen ja televiestinnän turvallisuuden, tilastoalan ja muiden, perinteisempien alojen standardeja.

EU tunnustaa yksityisyyden perusoikeudeksi, ja myös Intia on siirtymässä tähän suuntaan. Kattavan tietosuojalain hyväksyminen Intiassa paitsi hyödyttäisi intialaisia myös helpottaisi merkittävästi kahdenvälisiä tietovirtoja. Se voisi myös luoda perustan sille, että Euroopan komissio toteaa Intian tietosuojan tason riittäväksi. Tämä edistäisi yhteistyötä investointien, kaupan ja turvallisuuden aloilla. Kansanterveyden alalla EU:n olisi edelleen tuettava Intiaa myönteisessä hengessä lainsäädäntökehyksen uudistamisessa ja sääntelyvalmiuksien kehittämisessä niiden saattamiseksi lähemmäs kansainvälisiä käytäntöjä ja standardeja. Yhteistyötä olisi lujitettava lääkkeitä, lääkinnällisiä laitteita ja kosmetiikkaa sekä elintarviketurvallisuutta koskevien tiukkojen vaatimusten turvaamiseksi ja mikrobilääkeresistenssin torjumiseksi, mikä hyödyttäisi kuluttajia. Tutkimusta ja innovointia koskeva yhteistyö, jonka puitteissa käsitellään yhteisiä yhteiskunnallisia haasteita, on ratkaisevan tärkeää Intian kestävän nykyaikaistamisen tukemiseksi, uusien liiketoimintamahdollisuuksien avaamiseksi ja EU:n tieteellisen huippuosaamisen ja kilpailukyvyn lisäämiseksi. EU:n tutkimuksen ja innovoinnin rahoitusohjelmien, kuten tutkimuksen puiteohjelmien (tällä hetkellä Horisontti 2020 ja vuodesta 2021 alkaen Euroopan horisontti), ja Euratomin puitteissa tehtävä yhteistyö tarjoaa arvokkaita mahdollisuuksia. EU jatkaa tiivistä yhteistyötä Intian kanssa ydinfuusion alalla erityisesti kansainvälisen ITER-hankkeen tehokkaan täytäntöönpanon varmistamiseksi. Vettä, liikenteen viherryttämistä, puhdasta energiaa, kiertotaloutta, biotaloutta, terveyttä ja tieto- ja viestintäteknologiaa koskevaa yhteistyötä olisi laajennettava. Olisi harkittava myös muita aloja, kuten ilmastonmuutos, kestävä kaupunkikehitys, tuotanto, kehittyneet materiaalit, nanoteknologiat ja bioteknologia, elintarvikkeiden prosessointi ja valtamerten tutkimus. Ehdotetut toimet: ·Tehdään strategisen tason yhteistyötä asiaankuuluvien Intian ministeriöiden ja instituutioiden (esimerkiksi Intian muuttamisesta vastaavan kansallisen instituutin) kanssa Intian nykyaikaistamissuunnitelman saralla. ·Tuetaan Intian kestävää nykyaikaistamista antamalla teknistä asiantuntija-apua ja ottamalla käyttöön resursseja EU:n tasolla, jatkamalla yhteistyötä Euroopan investointipankin kanssa, ottamalla käyttöön julkisia ja yksityisiä investointiresursseja ja yhdistelemällä mahdollisuuksia, EU:n jäsenvaltioiden osallistuminen mukaan luettuna. Pyritään parantamaan koordinointia ja lisäämään synergioita EU:n rahoituslaitosten ja monenvälisten kehityspankkien välillä, Aasian kehityspankki ja Aasian infrastruktuuri-investointipankki mukaan luettuina. ·Osallistutaan Intian talouden uudistusprosessiin ja tehdään makrotalouden suuntauksia koskevaa yhteistyötä syventämällä kahdenvälisiä yhteyksiä, myös säännöllisen makrotaloudellisen vuoropuhelun kautta. ·Järjestetään teknisiä ja strategisia vaihtoja yhteisen edun mukaisten liikennekysymysten käsittelemiseksi sekä edistetään investointi- ja yhteistyömahdollisuuksia, myös siviili-ilmailun, meriliikenteen, rautateiden sekä tie- ja kaupunkiliikenteen ja liikenneturvallisuuden aloilla. ·Jatketaan puhdasta energiaa ja ilmastoa koskevan EU:n ja Intian kumppanuuden toteuttamista järjestämällä säännöllisiä vaihtoja ja käytetään kumppanuutta foorumina ilmastonmuutosta ja energiaturvallisuutta koskevien monen- ja kahdenvälisten lähestymistapojen koordinoimiseksi. Tuetaan siirtymistä puhtaaseen energiaan osallistumalla Intian lippulaivahankkeisiin, jotka koskevat merituulta, aurinkovoimaa, älykkäitä sähköverkkoja, energiatehokkuutta sekä energian saatavuutta ja kohtuuhintaisuutta. Tuetaan ilmasto- ja energiatoimien kehittämistä ja täytäntöönpanoa paikallisella tasolla, myös Intian kaupunginjohtajien ilmasto- ja energiasopimuksen puitteissa. ·Vahvistetaan kahdenvälistä, alueellista ja monenvälistä yhteistyötä meren elollisten luonnonvarojen kestävän käytön ja hallinnan edistämiseksi. ·Kannustetaan kaupunkien kumppanuusaloitteiden toteuttamiseen ja vaihdetaan kokemuksia kaupunkihallinnosta ja kestävästä kaupunkisuunnittelusta. ·Edistetään useiden sidosryhmien poliittisia vuoropuheluja EU:n, kansallisten ja kaupunkien viranomaisten, teollisuuden, mikroyritysten, pienten ja keskisuurten yritysten (pk-yritykset) ja kansalaisyhteiskunnan välillä aloilla, joilla on strategista merkitystä molemmille osapuolille. ·Edistetään kestävää tuotantoa ja kulutusta sekä ympäristöä koskevien huolenaiheiden ja ratkaisujen sisällyttämistä talouskasvua koskevaan politiikkaan. Tuetaan siirtymistä resurssitehokkaaseen kiertotalouteen ja ympäristöystävällisiin yrityksiin erityisesti kumppanuuksien, myös pk-yritysten välisten kumppanuuksien, avulla. ·Edistetään digitaalista muutosta koskevia yhteisiä lähestymistapoja ja normeja, edistetään tietosuojaan liittyviä arvoja ja helpotetaan tietovirtoja tukemalla Intian pyrkimyksiä kehittää lainsäädäntöään, jotta komissio voisi antaa päätöksen tietosuojan riittävyydestä. ·Kehitetään yhteisiä toimintasuunnitelmia yhteistyöaloilla, joita ovat muun muassa tulevaisuuden verkot ja kehittyvät teknologiat, T&K:n ja innovoinnin edistäminen, verkkoturvallisuus, taajuushallinto, tehostettu valmiuksien kehittäminen sekä toimintapoliittiset ja sääntelyyn perustuvat vaatimukset. ·Vahvistetaan yhteistyötä ja tuetaan Intian sääntelyvalmiuksien kehittämistä ja kansainvälisiin standardeihin ja käytäntöihin lähentymistä, erityisesti lääkkeiden ja lääkinnällisten laitteiden alalla. ·Tuetaan yhteisiä tutkimus- ja innovointialoitteita, joilla tuetaan kestävää nykyaikaistamista. Perustetaan Euroopan innovointikeskus edistämään tieteeseen, teknologiaan ja innovointiin liittyviä Euroopan etuja Intiassa. 1.2. Koordinoinnin tiivistäminen maailmanlaajuisten haasteiden osalta Intia osoitti EU:n ohella vahvaa poliittista sitoutuneisuutta ilmastonmuutosneuvotteluissa Pariisin sopimuksen aikaan saamiseksi. Intia ja EU ovat täysin sitoutuneita sopimuksen täytäntöönpanoon ja ovat lujittaneet yhteistyötä monenvälisillä foorumeilla. Pariisin sopimuksen täytäntöönpanon tukemiseksi EU pyrkii tekemään tiiviimpää yhteistyötä ilmastonmuutoksen hillinnän ja siihen sopeutumisen sekä yhteisen oppimisen saralla. Tämän tarkoituksena on tarjota tietoa sopimuksen nojalla toimitettavien pitkän aikavälin strategioiden laatimisen tueksi. Vastaavasti yhteistyö on välttämätöntä kunnianhimoisen maailmanlaajuisen luonnon monimuotoisuutta koskevan kehyksen laatimiseksi vuoden 2020 jälkeiselle ajalle. Energiantarpeen kasvaessa Intian yhteydet kansainväliseen energiajärjestelmään sekä maan merkitys maailmanlaajuisen energiaturvallisuuden kannalta vahvistuvat. On syvennettävä monenvälistä yhteistyötä puhtaaseen energiaan siirtymisen vauhdittamiseksi maailmanlaajuisesti, kestävien, kohtuuhintaisten, luotettavien ja nykyaikaisten energiapalvelujen rakentamiseksi ja vastauksien löytämiseksi tästä siirtymästä aiheutuviin geopoliittisiin haasteisiin. EU ja sen jäsenvaltiot ovat maailman johtavia kehitysavun antajia. Intia on tärkeä kehitystä edistävä toimija omalla alueellaan ja sen ulkopuolella, ja maan antama kehitysapu on lisääntynyt jyrkästi vuosikymmenen alusta lähtien. Kehitystä koskeva EU:n suhde Intiaan on muuttumassa kahden kehitysapua antavan toimijan kumppanuudeksi. Intia ja EU voivat yhdessä vastata tehokkaasti maailmanlaajuisiin haasteisiin ja myös tavoitella kestävän kehityksen tavoitteita, joiden muotoilussa Intia on ollut tärkeässä osassa. EU pyrkii lujittamaan yhteisiin painopisteisiin perustuvaa yhteistyötä Intian kanssa muun muassa edistämällä kestäviä investointeja, yhteistyötä Agenda 2030 ‑toimintaohjelman tunnetuksi tekemisessä ja täytäntöönpanossa, kolmikantayhteistyötä ja etelä–etelä-yhteistyön sääntöjä. EU ja Intia ovat johtavia toimijoita avaruuden käyttämisessä tutkimukseen ja kehitykseen, maanseurantaan, ulkoavaruuden tarkkailuun, viestintään ja satelliittinavigointiin. Olisi tiivistettävä yhteistyötä, joka liittyy ulkoavaruutta koskevan avoimuuden ja luottamuksen lisäämiseen, avaruusturvallisuuteen ja avaruusromun vähentämiseen. Intian ja EU:n olisi myös tehostettava tutkimukseen ja innovointiin liittyvää yhteistyötään kansainvälisillä foorumeilla, kuten Mission Innovation, kroonisia sairauksia käsittelevä maailmanlaajuinen yhteenliittymä (Global Alliance for Chronic Diseases) ja Belmont-foorumi, jotta voidaan käsitellä maailmanlaajuisia haasteita yhdessä. Ehdotetut toimet: ·Tehostetaan koordinointia Intian kanssa monenvälisellä tasolla ilmastonmuutosta, Montrealin pöytäkirjan täytäntöönpano mukaan luettuna, ympäristöä ja puhdasta energiaa koskevien maailmanlaajuisten toimien vahvistamiseksi. Tuetaan tätä tehostamalla yhteistyötä tutkimusta ja innovointia käsittelevillä kansainvälisillä foorumeilla. ·Tuetaan Pariisin sopimuksen täytäntöönpanoa, jaetaan tietämystä mallintamisesta ja alhaisten päästöjen skenaarioiden kehityksestä vuosisadan puoliväliä koskevien alhaisten kasvihuonekaasupäästöjen kehitysstrategioiden laatimisen tueksi ja jaetaan tietämystä ilmastonmuutokseen sopeutumisesta. ·Tehdään yhteistyötä keskeisten ympäristöhaasteiden käsittelyssä ja tehostetaan olemassa olevien luonnon monimuotoisuutta koskevien tavoitteiden saavuttamista, laaditaan uusi ja kunnianhimoinen maailmanlaajuinen luonnon monimuotoisuuden kehys hyväksyttäväksi vuonna 2020 ja maksimoidaan ilmastonmuutospolitiikkojen väliset yhteydet. ·Tuetaan edelleen aktiivisesti aurinkovoimaa käsittelevää kansainvälistä yhteenliittymää (International Solar Alliance), myös Euroopan investointipankin kautta. ·Tehostetaan kehitysyhteistyötä koskevaa EU:n ja Intian kumppanuutta kestävien investointien edistämiseksi, kolmikantayhteistyön toteuttamiseksi kolmansissa maissa, synergioiden löytämiseksi kansainvälisillä foorumeilla ja kestävien yhteyksien edistämiseksi. ·Yksilöidään yhteiset painopisteet ja luodaan kumppanuus Intian kanssa Agenda 2030 ‑toimintaohjelman täytäntöönpanoa varten. ·Syvennetään järjestelmällistä avaruusyhteistyötä EU:n, Euroopan avaruusjärjestö mukaan luettuna, ja Intian välillä muun muassa taloudellisten ja tieteellisten yhteistyöjärjestelyjen kautta. Tehostetaan yhteistyötä maanseurannassa muun muassa ympäristönsuojelua, ilmastonmuutosta ja valtamerten seurantaa koskevien haasteiden käsittelemiseksi, ja luodaan samalla liiketoimintamahdollisuuksia, jotka liittyvät tuotteiden suunnitteluun paikallisten käyttäjien tarpeisiin. 1.3. Kauppa- ja investointisuhteiden hyödyntämättömän potentiaalin saaminen käyttöön EU oli vuonna 2017 Intian tärkein kauppakumppani 14 prosentin osuudella hyödykkeiden kaupan yhteisarvosta, kun taas Intia oli EU:n yhdeksänneksi suurin kauppakumppani vain 2,2 prosentin osuudella. Kun otetaan huomioon näiden kahden talouden koko, luvut jäävät kauas EU:n ja Intian välisen kaksisuuntaisen kaupan potentiaalista. EU:n ja Intian olisi pyrittävä tehostamaan kauppa- ja investointisuhteitaan proaktiivisesti. Kauppa ja investoinnit ovat tärkeitä sen kasvun tuottamisen kannalta, jota tarvitaan työpaikkojen, infrastruktuurin ja asuntojen luomiseen. Niillä vastataan Intian kasvavan keskiluokan toiveisiin ja edelleen köyhyydessä elävien ihmisten tarpeisiin. Intian integroiminen maailmantalouteen nykyistä paremmin ja kotimaisten markkinoiden avaaminen nykyistä enemmän maailmanlaajuiselle kaupalle voisivat auttaa nopeuttamaan maan talouskasvua ja säilyttämään sen. EU:lle olisi suoraan hyötyä siitä, että Intian talouden koko potentiaalin hyödyntämiseksi tarvittavat talouden uudistukset onnistuvat. Intiassa käydään parhaillaan keskustelua kaupan vapauttamisen hyödyistä. Maa nojaa edelleen vahvasti vientiin ja kotimaahan tehtäviin investointeihin, ja maahantuonnin vapauttamista vastustetaan. EU kannustaa jatkossakin Intiaa avaamaan talouttaan, jotta se pystyisi vahvistamaan kansainvälistä kilpailukykyään, hyötymään paremmasta integroitumisesta globaaleihin arvoketjuihin ja kasvattamaan osuuttaan maailmankaupasta, jotta osuus vastaisi paremmin maan kasvavaa osuutta maailmanlaajuisesta BKT:sta. EU:n päätavoitteena on pyrkiä saavuttamaan vakaa, läpinäkyvä, avoin, syrjimätön ja ennakoitava sääntely- ja liiketoimintaympäristö Intian kanssa kauppaa käyville tai Intiaan investoiville eurooppalaisille yrityksille ja myös suojaamaan niiden investointeja ja suojaamaan ja panemaan täytäntöön teollis- ja tekijänoikeuksia. Jotta markkinoille pääsystä voidaan tehdä helpompaa EU:n yrityksille, erityisesti pk-yrityksille, on poistettava nykyisiä esteitä ja estettävä uusien tariffiesteiden tai muiden esteiden syntyminen. Tekniset kaupan esteet, terveys- ja kasvinsuojelutoimet, korkeat tullit, pakolliset testausta ja paikallista sertifiointia koskevat vaatimukset, tietojen säilytyspaikkaa koskevat rajoitukset, poikkeamiset kansainvälisistä standardeista ja sopimuksista sekä Intian toteuttamiin lainsäädäntötoimiin tai hallinnollisiin toimiin perustuva syrjintä vaikuttavat useisiin aloihin, kuten hyödykkeet, palvelut, investoinnit ja julkiset hankinnat. Tähän liittyen EU on edelleen vakaasti sitoutunut työskentelemään sellaisten kattavien ja tasapainoisten sopimusten aikaan saamiseksi Intian kanssa, jotka ovat riittävän kunnianhimoisia kummankin osapuolen keskeisten kauppa- ja investointietujen huomioon ottamiseksi ja edistävät kestävää kasvua ja kehitystä sekä EU:ssa että Intiassa. EU tekee Intian kanssa edelleen yhteistyötä erityisesti sen varmistamiseksi, että tämä sopimus on taloudellisesti merkityksellinen, saa aikaan molemmille puolille todellisia uusia markkina-avauksia kaikilla sektoreilla ja sisältää vankan sääntöperusteisen osan. Sopimukseen on myös sisällyttävä kattava kauppaa ja kestävää kehitystä koskeva luku erityisesti, jotta voidaan käsitellä sosiaalisia vaikutuksia ja ympäristövaikutuksia. Keskeinen ulottuvuus EU:n ja Intian kumppanuudessa on myös korkean investointisuojan takaaminen, jotta Intia säilyisi houkuttelevana kohteena uusille investoinneille. Tämä on erityisen tärkeää, kun otetaan huomioon, että Intia on päättänyt yksipuolisesti kaikki kahdenväliset investointisopimuksensa, myös EU:n jäsenvaltioiden kanssa tehdyt sopimukset, ja investoijien ja valtion välisten riitojen ratkaisujärjestelmän meneillään olevat monenväliset uudistusprosessit. EU:n ja Intian olisi käytettävä kaikkia saatavilla olevia kanavia ja foorumeita oikeudenmukaisen markkinoille pääsyn ja ennakoitavien investointiolosuhteiden takaamiseksi ja sen edistämiseksi, että molemmat kunnioittavat täysimääräisesti Maailman kauppajärjestöön (WTO) ja muihin asiaankuuluviin monenvälisiin järjestöihin ja foorumeihin perustuvia monenvälisiä velvollisuuksiaan. Ehdotetut toimet: ·Tiivistetään strategisen tason yhteistyötä Intian kanssa talouteen, kauppaan ja investointeihin liittyvien EU:n ja Intian yhteisten etujen tunnistamiseksi sekä EU:n Intian talouskasvuun ja kestävään kehitykseen osallistumisen tukemiseksi ja lisäämiseksi. Tätä varten pyritään aloittamaan säännöllinen ministerien välinen korkean tason vuoropuhelu. ·Neuvotellaan tasapainoisista, kunnianhimoisista ja molempia osapuolia hyödyttävistä kauppa- ja investointisopimuksista, joihin sisältyy nykyaikainen investointisuojaa koskeva kehys. ·Jatketaan yhteistyötä Intian kanssa erityisesti pk-yritysten markkinoille pääsyn parantamiseksi, nykyisten tariffiesteiden ja muiden esteiden käsittelemiseksi ja uusien esteiden syntymisen ehkäisemiseksi sekä investointiolosuhteiden parantamiseksi. ·Edistetään eurooppalaista talousdiplomatiaa yhdistämällä EU:n ja Intian väliset poliittiset vuoropuhelut ja keskustelut yritys- ja teknologiayhteistyöhön. ·Tehostetaan yritysyhteistyötä tukemalla säännöllisten liike-elämän huippukokousten ja Intiaan tehtävien yritysvierailujen järjestämistä ja kannustamalla Intiaa osallistumaan aiempaa aktiivisemmin Yritys-Eurooppa-verkostoon ja Euroopan klusteriyhteistyön foorumiin. 1.4. Osaamiseen ja innovointiin investoiminen

Elinvoimaisten demokratioidensa ja avointen ja monimuotoisten yhteiskuntiensa ansiosta EU ja Intia ovat ihmiskunnan kehityksen ja innovoinnin eturintamassa. Intialla on kaksi tavoitetta: kansalaistensa perustarpeiden käsitteleminen, myös säästeliäisyyttä edistävän innovoinnin avulla, ja huipputeknologiamarkkinoilla menestyminen. EU:n ja Intian on molemmilla aloilla mahdollista tehdä yhteistyötä, josta on hyötyä molemmille. Molemmat osapuolet hyötyisivät opiskelijoiden, tutkijoiden ja asiantuntijoiden välisten vaihtojen lisäämisestä. EU ja Intia hyötyvät molemmat vastavuoroisesta osaamisen liikkuvuudesta. Olisi edistettävä tutkijoiden ja innovoijien liikkumista molempiin suuntiin. EU:n ja Intian yhteistyöllä olisi myös edistettävä innovointia lisäämällä verkostoitumista eurooppalaisten ja intialaisten innovoijien, startup-yritysten, yrityshautomoiden ja yrityskiihdyttämöjen välillä siten, että perustetaan virtuaalisia ja verkon ulkopuolisia yhteisiä foorumeita ja edistetään valmennukseen ja koulutukseen liittyviä vaihtoja sekä henkilöstövaihtoja. Korkeakoulutettuja intialaisia työntekijöitä voitaisiin integroida EU-johtoisiin innovointijärjestelmiin, ja he voisivat auttaa säilyttämään teknologiaan perustuvan johtoaseman. EU:n tavoitteena on saada käyttöönsä maailman paras osaaminen, tietämys ja resurssit, ja osana tätä tavoitetta on EU:n etujen mukaista edistää aiempaa useampien intialaisten opiskelijoiden, tutkijoiden ja korkeakoulujen työntekijöiden osallistumista EU:n ohjelmiin, erityisesti Erasmus+ ‑ohjelman sekä Horisontti 2020 ‑puiteohjelman Marie Skłodowska-Curie ‑toimiin kuuluvien tutkimus- ja innovointihenkilöstön vaihdon ja maailmanlaajuisten apurahojen kautta. Vastavuoroisesti olisi edistettävä EU:n osallistumista intialaisiin apurahaohjelmiin. Tehostaakseen liikkuvuutta tosiasiallisesti EU edistää sellaisten laatu- ja avoimuusvälineiden kehittämistä, joilla varmistetaan korkeakoulututkintojen vaatimusten ja laadun vertailtavuus. Intiassa on useita maailmanluokan koulutuskeskuksia, mutta väestöosingon potentiaalin toteuttaminen riippuu Intian koko korkeakoulujärjestelmän nykyaikaistamisesta ja kansainvälistämisestä ja siihen liittyvästä innovoinnista sekä kaikille avoimen ja tasa-arvoisen koulutuksen ja ammattikoulutuksen saatavuuden parantamisesta. Koulutuksen digitalisointi voi luoda uusia tapoja käyttää teknologiaa sekä opettamiseen että oppimiseen ja tarjota uusia mahdollisuuksia EU:n ja Intian väliseen yhteistyöhön. EU hyötyisi yhteistyöstä Intian kanssa EU:n painopistealoilla, kuten tieteen, teknologian, insinööritieteiden, matematiikan, digitaaliosaamisen ja data-analyysin aloilla. EU ja Intia hyötyisivät kulttuurienvälisen vuoropuhelun ja ihmisten välisten vaihtojen tehostamisesta, jolla vahvistettaisiin kulttuurien monimuotoisuutta ja monikielisyyttä. Kulttuuri voi synnyttää merkittäviä yhteiskunnallisia ja taloudellisia hyötyjä. EU:n ja Intian välillä edistetään taiteilijoiden ja kulttuurialan ammattilaisten liikkuvuutta sekä kulttuurialojen, luovien alojen ja tiedotusvälineiden yhteistyötä ja maailman kulttuuriperinnön suojelemista ja tunnetuksi tekemistä koskevaa yhteistyötä. Molempien osapuolten etujen mukaista on parantaa EU:n ja Intian välisen muuttoliikkeen ja liikkuvuuden hallintaa tasapainoisen lähestymistavan avulla. EU:n olisi omien osaamiseen liittyvien tavoitteidensa saavuttamiseksi edistettävä yhteistyötä laillisen maahanmuuton alalla, erityisesti erittäin pätevien työntekijöiden, kuten tutkijoiden, tietotekniikka-asiantuntijoiden, insinöörien ja johtajien, osalta. EU:n jäsenvaltioiden olisi käytettävä maahanmuuttoa koskevia EU:n oikeudellisia välineitä, kuten sinistä korttia, opiskelijoita ja tutkijoita, yrityksen sisäisiä siirtoja ja kausityöntekijöitä koskevia direktiivejä, nykyistä paremmin Intian osaamisresurssien ja yrittäjyyshengen hyödyntämiseksi. Vastaavasti laitonta maahanmuuttoa koskevaa yhteistyötä Intian kanssa on parannettava ja yhdenmukaistettava, etenkin takaisinottoprosessiin liittyvien ongelmien käsittelemiseksi. EU:n ja Intian olisi tehostettava yhteistyötään palautusten ja takaisinottojen alalla sekä sellaisten väärennettyjen asiakirjojen käytön vähentämisen saralla, jotka helpottavat laitonta pääsyä EU:hun ja laitonta oleskelua EU:ssa. EU:n ja jäsenvaltioiden olisi tiivistettävä yhteistyötään EU:n ja Intian välisen matkailun edistämiseksi, mikä parantaisi osaltaan keskinäistä ymmärrystä, talouskasvua, työllisyyttä ja sosiaalista kehitystä. Ehdotetut toimet: ·Lisätään EU:n ja sen jäsenvaltioiden tiedotustoimia valtio- ja kaupunkitasolla aiempaa useampien intialaisten houkuttelemiseksi osallistumaan EU:n ohjelmiin messujen, työpajojen ja seminaarien avulla. ·Edistetään tutkintojen vastavuoroista tunnustamista. ·Jaetaan välineitä ja hyviä käytäntöjä, joilla pyritään kehittämään siirrettäviä taitoja ja osaamista tutkinto-ohjelmissa ja analysoimaan, onko korkeakoulututkinnon suorittaneilla työnantajien etsimää osaamista. ·Tuetaan EU:n ja Intian kulttuurialan ja luovien alojen välistä yhteistyötä ja vaihtoja, myös edistämällä kaupunkien välistä yhteistyötä ja Luova Eurooppa ‑ohjelmaa. ·Toteutetaan lisää yhteisiä toimia kulttuuriperinnön säilyttämiseksi ja edistämiseksi sekä EU:ssa että Intiassa, EU:hun suuntautuvan matkailun edistämiseksi ja nuorisovaihtojen tukemiseksi. ·Hyödynnetään maahanmuuttoon ja liikkuvuuteen liittyvässä yhteistyössä täysimääräisesti olemassa olevia välineitä, myös maahanmuuttoa ja liikkuvuutta koskevaa yhteistä toimintasuunnitelmaa. 2.TURVALLISUUTTA JA VAKAUTTA SÄÄNTÖPERUSTEISEN MAAILMANJÄRJESTYKSEN AVULLA EU ja Intia pyrkivät osallistavaan, tehokkaaseen ja sääntöperusteiseen, monenvälisyyteen pohjautuvaan globaalihallintaan, jonka keskiössä on YK. EU tukee Intian aiempaa vahvempaa osallistumista globaalihallintaan, ja EU:lla on suurta kiinnostusta rakentaa vankka kumppanuus maailmanlaajuisen vakauden ja vaurauden edistämiseksi. Koordinointia Intian kanssa voidaan edelleen parantaa huomattavasti monenvälisillä ja alueellisilla foorumeilla. EU:n ja Intian on välttämätöntä ymmärtää nykyistä paremmin toistensa kantoja, jotta voidaan tunnistaa merkitykselliset yhteiset edut, joista voisi olla hyötyä yhteisen toimintatavan laadinnassa. EU:n olisi jatkettava pyrkimyksiään saada Intia käsittelemään tiettyjä kysymyksiä tulosperusteisesti. 2.1. Tehokkaan monenvälisyyden edistäminen Intia on EU:lle tärkeä kumppani monenvälisten ratkaisujen muodostamisessa ja esimerkiksi kansainväliseen turvallisuuteen, maailmantalouden vakauteen ja kestävään kasvuun liittyvien maailmanlaajuisten haasteiden käsittelemisessä. EU:n olisi kehitettävä entisestään Intian kanssa ennen tärkeitä kansainvälisiä kokouksia käytäviä säännöllisiä vuoropuheluja ja kuulemisia, joiden avulla pyritään yhdenmukaistamaan kantoja erityisesti YK:ssa, G20-huippukokouksissa ja WTO:ssa ja tukemaan yhdessä kansainvälistä oikeutta ja riitojenratkaisua. EU ja Intia ovat sitoutuneet tosiasialliseen monenvälisyyteen, jonka keskiössä on vahva YK. EU jatkaa yhteistyötä Intian kanssa YK:n järjestelmän uudistuksen saralla, erityisesti rauhaa ja turvallisuutta, kehitystä ja hallintoa koskevien uudistusten tukemiseksi. EU:n ja Intian olisi tehtävä yhteistyötä YK:n yleiskokouksen elvyttämiseksi ja sen komiteoiden työn saattamiseksi nykyistä paremmin Agenda 2030 ‑toimintaohjelman mukaiseksi. Intian osuuden maailmantaloudesta odotetaan kasvavan entisestään kahden seuraavan vuosikymmenen aikana. G20-kumppaneina EU:n ja Intian yhteisten etujen mukaista on puuttua maailmanlaajuisiin haasteisiin ja syventää makrotalouden kehitystä, haasteita ja asianmukaisia toimintapoliittisia strategioita koskevia vaihtoja sekä maailmanlaajuisesti että omilla alueillaan. EU:n ja Intian olisi jatkettava yhteistyötään G20:n puitteissa ja yksilöitävä ja edistettävä painopisteitä, joilla pyritään takaamaan vahva, kestävä, tasapainoinen ja osallistava maailmanlaajuinen kasvu. EU:n ja Intian yhteisten etujen mukaista on säilyttää sääntöperusteinen monenvälinen kauppajärjestelmä, jonka keskiössä on WTO, ja tehostaa vapaata, reilua ja avointa kauppaa kestävän kasvun ja kehityksen saavuttamiseksi. Monenvälinen kauppajärjestelmä on ollut välttämätön maailmantalouden integroimiseksi ja protektionismin ehkäisyn edistämiseksi, mutta nyt siihen kohdistuu vakava kriisi. EU odottaa Intialta rakentavampaa roolia WTO:ssa, jotta voidaan yksilöidä pitkäkestoisia ratkaisuja, edistää nykyisten kaupan jännitteiden perimmäisiin syihin puuttumista ja auttaa palauttamaan kansainvälinen kauppajärjestelmä tasapainoon. EU haluaa kehittää Intian kanssa keskinäistä ymmärrystä WTO:ssa käsiteltävistä asioista ja maan nykyaikaistamisesta ja edistää sääntöjen laatimista perustavanlaatuisista maailmankauppaan liittyvistä kysymyksistä. Ehdotetut toimet: ·Perustetaan kanava monenvälisiä asioita koskevalle vuoropuhelulle ja liitetään ulkoasiat ja turvallisuusnäkökohdat kauppaa ja taloutta koskeviin tavoitteisiin. ·Pyritään koordinoimaan kantoja Intian kanssa valmisteltaessa yhteistä etua koskevia tärkeitä monenvälisiä yleissopimuksia ja konferensseja ja neuvoteltaessa niistä, sovellettaessa niitä maailmanlaajuisesti ja pantaessa niitä täytäntöön sekä helpottamaan keskinäisen ymmärryksen muodostamista muiden YK:n jäsenten kanssa. ·Vahvistetaan yhteistyöhön pohjautuvan, uskottavan ja tehokkaan maailmantalouden hallinnan tarve ja edistetään sekä EU:n että Intian vahvaa koordinointiroolia kannustamalla osallistumaan entistä enemmän kansainvälisesti. ·Tehostetaan koordinointia ja yhteistyötä olemassa olevissa monenvälisissä kehyksissä, erityisesti G20:ssä, ja edistetään molempia osapuolia vahvistavia toimintapolitiikkoja ja aloitteita, jotka koskevat esimerkiksi kestävän ja osallistavan kasvun politiikkaa, Agenda 2030 ‑toimintaohjelmaa, korkealaatuista infrastruktuuria, työn tulevaisuutta, kiertotaloutta ja varhaiskasvatusta. ·Edistetään Intian rakentavaa osallistumista maailmankaupan haasteisiin puuttumiseen WTO:ssa sääntöperusteisen monenvälisen kauppajärjestelmän säilyttämistä ja vahvistamista koskevan yhteisen tavoitteen pohjalta. ·Parannetaan koordinointia YK:n järjestöissä ja muilla foorumeilla. 2.2. Yhteisten arvojen hyödyntäminen EU:lla ja Intialla on maailman suurimpina demokratioina yhteinen vastuu edistää rauhaa, demokratiaa, oikeusvaltioperiaatetta ja ihmisoikeuksien kunnioittamista, myös monenvälisesti ja YK:ssa.

EU:lla ja Intialla on yhteinen pitkän ajan sitoumus tehdä ihmisoikeuksiin liittyvää yhteistyötä, ja niiden olisi vaihdettava edelleen säännöllisesti parhaita käytäntöjä ihmisoikeuksien suojelusta kotimaassa ja koko maailmassa ja keskityttävä sukupuolten tasa-arvoon ja naisten voimaannuttamiseen, nuorten ja vähemmistöihin kuuluvien henkilöiden ottamiseen mukaan politiikkaan, talouteen ja yhteiskuntaan, lapsen oikeuksiin, kaikenlaisen syrjinnän poistamiseen, ihmiskaupan torjuntaan sekä uskonnon ja vakaumuksen vapauteen. Haavoittuvassa asemassa olevien ryhmien oikeuksien suojelu olisi asetettava etusijalle, jotta voidaan vastata tosiasiallisesti ilmastovaikutuksiin, jotka kohdistuvat usein suhteettomasti näihin ryhmiin. EU:n ja Intian olisi vahvistettava käytännön yhteistyötään ja selvitettävä mahdollisuuksia tiivistää yhteistyötään demokratian, hyvän hallintotavan ja oikeusvaltion saralla. EU:n ja Intian olisi edelleen vahvistettava yhteisiä toimiaan YK:ssa. Humanitaarista apua koskeva EU:n ja Intian kumppanuus olisi vahva etu varmistettaessa näkemyksen ja toiminnan yhtenäisyyttä kansainvälisessä yhteisössä, myös YK:n järjestöissä, Maailmanpankissa ja WTO:ssa. Kansainvälisesti tunnustetut humanitaariset periaatteet eli neutraalius, puolueettomuus ja riippumattomuus ovat välttämättömiä yhteisten päämäärien saavuttamisen kannalta. Ehdotetut toimet: ·Jatketaan säännöllistä yhteistyötä kahdenvälisesti ja YK:n tasolla ja pyritään tekemään yhteisiä aloitteita, joilla edistetään ihmisoikeuksia ja demokratiaa, sukupuolten tasa-arvoa, naisten voimaannuttamista ja nuorten osallistumista koskevia yhteisiä maailmanlaajuisia agendoja. ·Tehostetaan käytännön yhteistyötä sidosryhmien, myös kansalaisyhteiskunnan, kanssa ja tiedottamista niille, jotta edistetään erityisesti oikeusvaltioon, kestävään sosioekonomiseen kehitykseen ja ihmisoikeuksiin liittyviä yhteisiä arvoja ja periaatteita. ·Tehdään Intian kanssa työtä kolmansissa maissa ja autetaan vahvistamaan demokraattisia prosesseja ja tuetaan siirtymäajan hallintoja kehittämällä vaalielinten ja parlamentaaristen elinten valmiuksia. ·Koordinoidaan humanitaarisia operaatioita ja katastrofiapuoperaatioita ja tehdään yhteistyötä Intian kanssa monenvälisen humanitaarisen järjestelmän ja sen koordinointimekanismien vahvistamiseksi. ·Tehdään Intian kanssa yhteistyötä elintarviketurvan varmistamiseksi maailmanlaajuisesti sekä ehkäistään rajoituksia ja häiriöitä maailman maatalousmarkkinoilla. 2.3. Yhteistyön vahvistaminen ulkopolitiikan alalla – yhteisistä arvoista yhteiseen toimintaan Intia on kehittyvä maailmanvalta, joka harjoittaa yhä proaktiivisempaa ulkopolitiikkaa. Se vaikuttaa syvästi Aasian ja koko maailman kehitykseen. Intian ja Pakistanin suhteiden parantuminen auttaisi hyödyntämään molempien maiden ja koko alueen mahdollisuuksia. EU:n ja Intian yhteisenä vastuuna on varmistaa kansainvälinen rauha ja turvallisuus sekä avoin ja osallistava kansainvälinen järjestys. EU:n etujen mukaista on, että Intian merkitys moninapaisessa maailmassa kasvaa, mikä edellyttää moninapaista Aasiaa. EU:lla ja Intialla on huomattava merkitys laajennettujen naapurustojensa vakauden ja turvallisuuden kannalta. Näissä naapurustoissa on päällekkäisyyksiä Keski-Aasiassa, Lähi-idässä/Länsi-Aasiassa, Afrikassa ja Intian valtameren alueella. EU:n ja Intian yhteiset arvot ja periaatteet kertovat siitä, että etunäkökohdat ovat lähentyneet yleisesti näillä alueilla niiden pyrkiessä turvaamaan kehityksen, vaurauden ja turvallisuuden. EU:n olisi tehostettava yhteistyötään Intian kanssa näillä aloilla käytännöllisestä näkökulmasta ja pyrittävä yhteisiin arviointeihin, analyyseihin ja toimiin. EU:n olisi hyödynnettävä Intian kanssa yhteisiä kantoja kansainvälisiin kysymyksiin. Tällaisia ovat esimerkiksi tuki Afganistanille itsenäisen ja vauraan valtion rakentamiseen, yhteistyö Keski-Aasian kanssa alueen kehittämiseksi rauhanomaiseksi, vauraaksi, kestäväksi ja nykyistä yhteenliitetymmäksi taloudelliseksi ja poliittiseksi alueeksi, Irania koskevan yhteisen kattavan toimintasuunnitelman täytäntöönpano, kahden valtion ratkaisu Lähi-idän rauhanprosessiin sekä sen tärkeys, että edistetään Afrikan rauhaa ja vaurautta ja tuetaan afrikkalaisten ratkaisujen löytämistä Afrikan kriiseihin. Aasian vakaus ja turvallisuus on yhä tärkeämpää Euroopan etujen kannalta. EU:n ja Intian olisi lisättävä osallistumistaan valtioiden kestokyvyn tukemiseksi ja konfliktien perimmäisiin syihin puuttumiseksi yhteisten lähestymistapojen ja ennaltaehkäisevän diplomatian avulla. Etusijalle olisi asetettava yhteistyö kolmansien maiden kanssa. EU ja Intia jakavat näkemyksen, jonka mukaan niiden soveltamien yhteenliitettävyyttä koskevien lähestymistapojen olisi oltava kestäviä, kattavia ja sääntöihin perustuvia. Tämä tarkoittaa sitä, että yhteenliitettävyyden olisi oltava ympäristön kannalta, taloudellisesti, sosiaalisesti ja julkistaloudellisesti kestävää ja taattava yrityksille tasapuoliset toimintaedellytykset, siinä olisi noudatettava kansainvälisiä standardeja ja sen hallinnointia olisi tehostettava. EU:n olisi tehostettava entisestään Intian kanssa tehtävää yhteistyötä, jolla pyritään kehittämään yhteyksiä Etelä-Aasian ja muiden alueiden hyödyksi ja myös liittämään Afganistan paremmin maailmantalouteen. EU:n olisi yhdessä Intian ja muiden aasialaisten kumppanien kanssa selvitettävä mahdollisuuksia tukea yhteistyöhön perustuvia osallistavia alueellisia järjestyksiä ja integraatiota sääntöperusteisen lähestymistavan pohjalta. Näihin kumppaneihin olisi sisällyttävä Etelä-Aasian alueellisen yhteistyön järjestö, Bengalinlahden maiden aloite monialaisesta teknisestä ja taloudellisesta yhteistyöstä, ASEAN ja Intian valtameren reunavaltioiden alueellisen yhteistyön järjestö. Intian kanssa tehtävää yhteistyötä olisi laajennettava yhteisten periaatteiden, kuten yhteenliitettävyyden, edistämiseen, myös Aasia–Eurooppa-kokouksessa. Ehdotetut toimet: ·Muutetaan EU:n korkean edustajan / komission varapuheenjohtajan ja Intian ulkoasiainministerin vuosittainen vuoropuhelu säännölliseksi strategiseksi vuoropuheluksi. ·Pyritään järjestämään säännöllistä vuorovaikutusta keskeisimmistä ulkopoliittisista kysymyksistä ja niihin liittyvää koordinointia kansainvälisten tapahtumien yhteydessä järjestettävien vakiintuneiden vuoropuhelujen kautta tai New Delhissä olevan EU-edustuston ja Brysselissä olevan Intian suurlähetystön kautta. ·Järjestetään säännöllisiä kahdenvälisiä sekä kolmenvälisiä vuoropuheluja Afrikasta tai Afrikan kanssa muun muassa turvallisuudesta, talouskysymyksistä ja yhteenliitettävyydestä. ·Syvennetään vuoropuhelua Afganistanista ja Keski-Aasiasta asianmukaisissa tilanteissa. ·Yhdistetään joukkoja konfliktin jälkeistä instituutioiden rakentamista ja sovintoprosesseja varten kolmansissa maissa. ·Luodaan Intian kanssa strategisen ja operatiivisen tason alueellinen ja kahdenvälinen yhteyskumppanuus, joka tukee Asemin puitteissa toteutettavia yhteenliitettävyyttä koskevia toimia. ·Vaihdetaan Intian kanssa kokemuksia alueellisen yhteistyön tehostamisesta ja toteutetaan yhdessä toimia nykyisten alueellisten rakenteiden vahvistamiseksi, myös ASEANin alueellisella foorumilla tehtävän yhteistyön kautta. 2.4. Turvallisuus- ja puolustusyhteistyön kehittäminen EU on sääntelyvaikuttaja ja enenevässä määrin turvallisuuden takaaja, kuten on nähty esimerkiksi Länsi-Balkanilla sekä useissa Afrikan kriiseissä, läntisellä Intian valtamerellä, Guineanlahdella ja Välimerellä. EU on myös tärkeä sääntöperusteisen järjestyksen ja turvallisuusalan yhteistyöaloitteiden edistäjä. EU:n turvallisuus- ja puolustuspolitiikan puitteissa luodaan mekanismeja puolustusvalmiuksien yhteistä kehittämistä varten EU:ssa eli sellaista pysyvää rakenteellista yhteistyötä, jonka operatiivisia valmiuksia lisätään ajan myötä ja joka tarjoaa mahdollisuuksia tiiviimpään yhteistyöhön EU:n ulkopuolisten maiden, kuten Intian, kanssa. Tulevaan yhteistyöhön voisi sisältyä koulutusta koskevien kokemusten vaihtoa, valmiuksien kehittämistä sekä tehtäviin ja operaatioihin osallistumista ja uusien puolustusjärjestelmien tutkimusta. EU on myös päättänyt tehostaa turvallisuusyhteistyötä Aasiassa ja Aasian kanssa räätälöityjen toimintamallien kautta. Konkreettisten aloitteiden laatimiseksi ja EU:n toimintapolitiikkoja koskevan ymmärryksen parantamiseksi on välttämätöntä kehittää edelleen sotilasvoimien välisiä suhteita Intiaan, myös Intian asevoimien ja EU:n sotilaallisten rakenteiden johtajien välisiä suhteita, ja valmistella yhteisiä harjoituksia. EU:lla ja Intialla on yhteisiä turvallisuusetuja yhä useammalla alalla. Kriisinhallinnan, rauhanturvaamisen ja rauhanrakentamisen alalla on paljon mahdollisuuksia kahdenväliseen yhteistyöhön ja yhteistyöhön YK:ssa. Terrorismi on merkittävä uhka EU:lle ja Intialle. Molempien painopisteenä ovat radikalisoitumisen, myös verkkoradikalisoitumisen, ja terrorismin rahoittamisen torjunta ja väkivaltaisen ääriliikehdinnän ehkäisy. Terrorismin torjuntaa koskevat säännölliset kahdenväliset kuulemiset olisi kehitettävä foorumiksi, jolla yhdessä arvioidaan uhkia, haasteita ja politiikkatoimia ja pyritään laajentamaan teknistä yhteistyötä. EU:n ja Intian olisi tehtävä yhteistyötä yhteisten tavoitteiden edistämiseksi kansainvälisissä ja alueellisissa järjestöissä, myös YK:ssa, G20:ssä, rahanpesun ja terrorismin rahoittamisen vastaisessa toimintaryhmässä (FATF) ja maailmanlaajuisella terrorisminvastaisella foorumilla erityisesti terrorismin rajoittamiseen ja terroristiluetteloiden laatimiseen liittyvissä kysymyksissä. Terrorismin torjuntaa ja muita turvallisuuskysymyksiä koskeva yhteistyö hyötyisi suhteiden tiivistämisestä Europolin ja sen intialaisten vastapuolien välillä. Intia on EU:lle tärkeä palveluntarjoaja, ja kyberturvallisuus on yhteinen painopiste. EU:n olisi tehostettava yhteistyötä Intian kanssa kybertoimintaympäristön vakauttamiseksi ja sellaisten maailmanlaajuisten normien kehittämiseksi, joita tukee yhteinen sitoumus varmistaa kybertoimintaympäristön vapaus, turvallisuus, vakaus ja rauhanomaisuus sekä pääsy siihen. EU:n olisi pyrittävä laatimaan yhdessä Intian kanssa ASEANin alueellisella foorumilla alueellisia luottamusta lisääviä toimia. Meriyhteyksien turvaaminen on elintärkeää sekä EU:n että Intian kannalta, koska valtaosa niiden kaupasta tukeutuu meriliikenteeseen. Sekä EU että Intia pyrkivät voimakkaasti edistämään kansainvälisen oikeuden, erityisesti YK:n merioikeusyleissopimuksen (UNCLOS) noudattamista. Merelliseen turvallisuuteen on kiinnitettävä enemmän huomiota ja on keskusteltava epätavanomaisista turvallisuushaasteista, kuten merirosvouksesta ja aseellisista ryöstöistä, monikansallisesta järjestäytyneestä rikollisuudesta ja laittomasta kaupasta, samoin kuin merellä tehtävästä yhteistyöstä, sekä operatiivisen tason että oikeuden noudattamisen valvonnassa ja konfliktinehkäisyssä tehtävästä yhteistyöstä, luottamusta lisäävien toimenpiteiden edistämisestä ja kokemusten jakamisesta merenkulkualan tilannetietoisuudesta, merivalvonnasta ja tiedonvaihdosta, mahdollisesti yhteistyössä muiden kumppanien ja kansainvälisten järjestöjen, kuten YK:n, kanssa. Intian valtamerta koskevaa yhteistyötä olisi kehitettävä, erityisesti turvallisuuden ja hallinnoinnin, merirosvouksen torjuntatoimien kehittämisen ja kansainvälisen merioikeuden noudattamisen edistämisen saralla. EU:n olisi jatkettava myönteistä yhteistyötä Intian kanssa asesulun ja aseidenriisunnan, vientivalvonnan sekä ydinturvallisuuden ja ‑turvan alalla. EU myös kannustaa jatkossakin Intiaa osallistumaan rakentavasti kansainvälisiin vientivalvontajärjestelmiin ja ‑aloitteisiin ja liittymään asekauppasopimukseen, sopimukseen täydellisestä ydinkoekiellosta, sopimukseen ydinaseiden leviämisen estämisestä ja yleissopimukseen jalkaväkimiinojen käytön, varastoinnin, tuotannon ja siirron kieltämisestä ja niiden hävittämisestä. Ehdotetut toimet: ·Vahvistetaan teknistä yhteistyötä Intian kanssa terrorismin torjunnassa, radikalisoitumisen ja väkivaltaisen ääriliikehdinnän torjunnassa ja terrorismin rahoittamisen torjunnassa. ·Tehdään Intian kanssa yhteistyötä sellaisen internetin usean sidosryhmän hallinnointimallin tukemiseksi, jolla varmistetaan internetin vapaus ja turvallisuus. ·Vaihdetaan kyberturvallisuutta ja hybridiuhkia koskevaa asiantuntemusta. ·Vahvistetaan työjärjestelyt Europolin ja Intian lainvalvontaelinten välisen yhteistyön edistämiseksi. ·Yksilöidään Intian kanssa poliittisen ja operatiivisen tason yhteiset toimet merellisen turvallisuuden parantamiseksi. Tehdään yhteistyötä Intian ja muiden keskeisten alueellisten toimijoiden, kuten Etelä-Afrikan, kanssa Intian valtameren ja Itä-Afrikan rannikkovaltioiden valmiuksien kehittämiseksi. ·Pyritään kehittämään Intian kanssa yhteishankkeita koulutuksen ja avun tarjoamiseksi kolmansille maille, erityisesti Afrikan maille, joissa on merkittävä määrä YK:n rauhanturvaajia. ·Kannustetaan järjestämään EU:n yhteisen turvallisuus- ja puolustuspolitiikan (YTPP) operaatioita koskevia säännöllisiä vaihtoja, jotta lisätään Intian turvallisuusasiantuntijoiden, poliisin, oikeusviranomaisten ja sotilasneuvonantajien osallistumista. Molempien osapuolten olisi kutsuttava toisensa omiin rauhanturvaharjoituksiinsa. ·Kehitetään sotilassuhteita henkilöstövaihdon ja koulutuksen avulla, myös Euroopan turvallisuus- ja puolustusakatemiassa. ·Harkitaan EU:n sotilasneuvonantajan lähettämistä New Delhissä olevaan EU-edustustoon ja kannustetaan vastavuoroisuuteen. ·Tehdään Intian kanssa kriisinhallintayhteistyötä ja vaihdetaan kokemuksia konsulaattien kriisi-interventioista kolmansissa maissa tapahtuneiden vakavien katastrofien yhteydessä.